CELEX: 32020D1502
Language: el
Date: 2020-10-15 00:00:00
Title: Απόφαση (ΕΕ) 2020/1502 της Επιτροπής της 15ης Οκτωβρίου 2020 για τη θέσπιση εσωτερικών κανόνων σχετικά με την ενημέρωση των υποκειμένων των δεδομένων και τους περιορισμούς ορισμένων δικαιωμάτων τους στο πλαίσιο της επεξεργασίας δεδομένων προσωπικού χαρακτήρα από την Επιτροπή εντός του μηχανισμού συνεργασίας που θεσπίστηκε με τον κανονισμό (ΕΕ) 2019/452 του Ευρωπαϊκού Κοινοβουλίου και του Συμβουλίου

16.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 342/25
               
            
         ΑΠΟΦΑΣΗ (ΕΕ) 2020/1502 ΤΗΣ ΕΠΙΤΡΟΠΗΣ
         της 15ης Οκτωβρίου 2020
         για τη θέσπιση εσωτερικών κανόνων σχετικά με την ενημέρωση των υποκειμένων των δεδομένων και τους περιορισμούς ορισμένων δικαιωμάτων τους στο πλαίσιο της επεξεργασίας δεδομένων προσωπικού χαρακτήρα από την Επιτροπή εντός του μηχανισμού συνεργασίας που θεσπίστηκε με τον κανονισμό (ΕΕ) 2019/452 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 249 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2019/452 του Ευρωπαϊκού Κοινοβουλίου και του Συμβουλίου (1) θέσπισε μηχανισμό συνεργασίας μεταξύ της Επιτροπής και των κρατών μελών για τις άμεσες ξένες επενδύσεις. Ο εν λόγω μηχανισμός βασίζεται σε ανταλλαγή πληροφοριών που μπορεί να περιλαμβάνει δεδομένα προσωπικού χαρακτήρα κατά την έννοια του άρθρου 3 παράγραφος 1 του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου (2). Ο σκοπός του μηχανισμού συνεργασίας είναι να επιτρέπει, αφενός, σε κάθε κράτος μέλος να εξετάζει κατά πόσον άμεση ξένη επένδυση σε άλλο κράτος μέλος είναι πιθανόν να θίξει την ασφάλεια ή τη δημόσια τάξη του και, αφετέρου, στην Επιτροπή να εξετάζει κατά πόσον άμεση ξένη επένδυση είναι πιθανό να θίξει την ασφάλεια ή τη δημόσια τάξη σε περισσότερα του ενός κράτη μέλη.
                  
               
                     (2)
                  
                  
                     Οι κατηγορίες δεδομένων προσωπικού χαρακτήρα που επεξεργάζεται η Επιτροπή για τον έλεγχο των άμεσων ξένων επενδύσεων από τα κράτη μέλη και για τη διασφάλιση της αποτελεσματικότητας του μηχανισμού συνεργασίας που θεσπίστηκε με τον κανονισμό (ΕΕ) 2019/452 περιλαμβάνουν στοιχεία ταυτότητας και επικοινωνίας, επαγγελματικά δεδομένα και δεδομένα που σχετίζονται με την άμεση ξένη επένδυση.
                  
               
                     (3)
                  
                  
                     Τα δεδομένα προσωπικού χαρακτήρα θα διατηρούνται από τις υπηρεσίες της Επιτροπής που είναι αρμόδιες για τη δραστηριότητα ελέγχου για όσο διάστημα είναι αναγκαίο για τον έλεγχο των άμεσων ξένων επενδύσεων από κράτη μέλη και για τη διασφάλιση της λειτουργίας του μηχανισμού συνεργασίας και θα αποθηκεύονται σε ασφαλές ηλεκτρονικό περιβάλλον, ώστε να αποτρέπεται η παράνομη πρόσβαση σε αυτά ή η διαβίβασή τους σε πρόσωπα εκτός της Επιτροπής (3).
                  
               
                     (4)
                  
                  
                     Κατά την άσκηση των καθηκόντων της, η Επιτροπή οφείλει να σέβεται τα δικαιώματα των φυσικών προσώπων έναντι της επεξεργασίας δεδομένων προσωπικού χαρακτήρα τα οποία αναγνωρίζονται με το άρθρο 8 παράγραφος 1 του Χάρτη των Θεμελιωδών Δικαιωμάτων της Ευρωπαϊκής Ένωσης και με το άρθρο 16 παράγραφος 1 της Συνθήκης, για τη λειτουργία της Ευρωπαϊκής Ένωσης, καθώς και τα δικαιώματα που προβλέπονται από τον κανονισμό (ΕΕ) 2018/1725. Ταυτόχρονα, η Επιτροπή υποχρεούται να συμμορφώνεται με τους αυστηρούς κανόνες περί εμπιστευτικότητας που καθορίζονται στο άρθρο 10 του κανονισμού (ΕΕ) 2019/452.
                  
               
                     (5)
                  
                  
                     Σε ορισμένες περιπτώσεις, είναι αναγκαίος ο συμβιβασμός των δικαιωμάτων των υποκειμένων των δεδομένων δυνάμει του κανονισμού (ΕΕ) 2018/1725 με την ανάγκη αποτελεσματικότητας του μηχανισμού συνεργασίας, καθώς και με τον πλήρη σεβασμό των θεμελιωδών δικαιωμάτων και των ελευθεριών άλλων υποκειμένων των δεδομένων. Για τον σκοπό αυτό, το άρθρο 25 παράγραφος 1 του κανονισμού (ΕΕ) 2018/1725 παρέχει στην Επιτροπή τη δυνατότητα να περιορίζει την εφαρμογή των άρθρων 14 έως 17, 19, 20 και 35 του κανονισμού (ΕΕ) 2018/1725, καθώς και την αρχή της διαφάνειας που καθορίζεται στο άρθρο 4 παράγραφος 1 στοιχείο α), στον βαθμό που οι διατάξεις του αντιστοιχούν στα δικαιώματα και τις υποχρεώσεις που προβλέπονται στα άρθρα 14 έως 17, 19 και 20 του εν λόγω κανονισμού.
                  
               
                     (6)
                  
                  
                     Η κοινή εμπορική πολιτική της Ένωσης απαιτεί από την Επιτροπή να επιτελεί αποτελεσματικά και αποδοτικά τα καθήκοντά της στο πλαίσιο του μηχανισμού συνεργασίας. Για τον σκοπό αυτό, τηρουμένων των προτύπων προστασίας των δεδομένων προσωπικού χαρακτήρα δυνάμει του κανονισμού (ΕΕ) 2018/1725, είναι ταυτόχρονα απαραίτητη η θέσπιση εσωτερικών κανόνων βάσει των οποίων η Επιτροπή μπορεί να περιορίζει τα δικαιώματα των υποκειμένων των δεδομένων σύμφωνα με το άρθρο 25 του κανονισμού (ΕΕ) 2018/1725.
                  
               
                     (7)
                  
                  
                     Οι εσωτερικοί αυτοί κανόνες θα πρέπει να καλύπτουν όλες τις πράξεις επεξεργασίας δεδομένων που εκτελούνται από την Επιτροπή κατά την εκτέλεση των καθηκόντων της στο πλαίσιο του μηχανισμού συνεργασίας που θεσπίστηκε με τον κανονισμό (ΕΕ) 2019/452, από τη στιγμή που λαμβάνει πληροφορίες για τις σχετικές άμεσες ξένες επενδύσεις.
                  
               
                     (8)
                  
                  
                     Για τη συμμόρφωση με τα άρθρα 14, 15 και 16 του κανονισμού (ΕΕ) 2018/1725, η Επιτροπή θα πρέπει να ενημερώνει όλα τα φυσικά πρόσωπα σχετικά με τις δραστηριότητές της που περιλαμβάνουν επεξεργασία των δεδομένων προσωπικού χαρακτήρα που τα αφορούν, καθώς και σχετικά με τα δικαιώματά τους, με διαφανή και συνεκτικό τρόπο, με τη μορφή ανακοινώσεων περί προστασίας δεδομένων που δημοσιεύονται στον δικτυακό τόπο της Επιτροπής. Κατά περίπτωση, η Επιτροπή θα πρέπει να παρέχει πρόσθετες εγγυήσεις ώστε να διασφαλίζεται ότι τα υποκείμενα των δεδομένων ενημερώνονται ατομικά, στην κατάλληλη μορφή.
                  
               
                     (9)
                  
                  
                     Με την επιφύλαξη του άρθρου 14 παράγραφος 5 και του άρθρου 16 παράγραφος 5 του κανονισμού (ΕΕ) 2018/1725, η Επιτροπή έχει τη δυνατότητα, βάσει του άρθρου 25 του εν λόγω κανονισμού, να περιορίζει την παροχή πληροφοριών στα υποκείμενα των δεδομένων σχετικά με την επεξεργασία των δεδομένων προσωπικού χαρακτήρα που τα αφορούν και με την εφαρμογή των άλλων δικαιωμάτων τους με σκοπό την προστασία των δικών της εξουσιών για τη διεξαγωγή αναλύσεων και διαδικασιών σε σχέση με τον έλεγχο των άμεσων ξένων επενδύσεων ή με τον μηχανισμό συνεργασίας δυνάμει του κανονισμού (ΕΚ) 2019/452. Ως προς αυτό, ενδέχεται να είναι απαραίτητο η Επιτροπή να περιορίζει την εφαρμογή αυτών των δικαιωμάτων και υποχρεώσεων σύμφωνα με το άρθρο 25 παράγραφος 1 στοιχεία α), γ), δ), ζ) και η) του εν λόγω κανονισμού. Αυτός ο περιορισμός μπορεί να είναι αναγκαίος, όταν τίθεται σε κίνδυνο ο σκοπός των αναλύσεων και των διαδικασιών της Επιτροπής όσον αφορά τον έλεγχο των άμεσων ξένων επενδύσεων ή τον μηχανισμό συνεργασίας σε σχέση με την αποτελεσματική εφαρμογή της κοινής εμπορικής πολιτικής της Ένωσης.
                  
               
                     (10)
                  
                  
                     Επιπλέον, για τη διατήρηση της αποτελεσματικής συνεργασίας, ενδέχεται να είναι απαραίτητο για την Επιτροπή να περιορίζει την εφαρμογή των δικαιωμάτων των υποκειμένων των δεδομένων με στόχο την προστασία των πράξεων επεξεργασίας άλλων θεσμικών και λοιπών οργάνων και οργανισμών της Ένωσης ή των αρχών των κρατών μελών. Η Επιτροπή μπορεί να το πράττει σε καταστάσεις στις οποίες ο σκοπός ενός τέτοιου περιορισμού από άλλα θεσμικά και λοιπά όργανα και οργανισμούς της Ένωσης ή από αρχή κράτους μέλους θα υπονομευόταν, εάν η Επιτροπή δεν εφάρμοζε ισοδύναμο περιορισμό όσον αφορά τα ίδια δεδομένα προσωπικού χαρακτήρα. Για τον σκοπό αυτό, η Επιτροπή θα πρέπει να διαβουλεύεται με τα εν λόγω θεσμικά και λοιπά όργανα και οργανισμούς και τις εν λόγω αρχές όσον αφορά τους σχετικούς λόγους επιβολής περιορισμών, καθώς και την αναγκαιότητα και την αναλογικότητα των περιορισμών.
                  
               
                     (11)
                  
                  
                     Η Επιτροπή ίσως χρειαστεί να περιορίσει την παροχή πληροφοριών στα υποκείμενα των δεδομένων, καθώς και την εφαρμογή άλλων δικαιωμάτων των υποκειμένων των δεδομένων σε σχέση με δεδομένα προσωπικού χαρακτήρα που λαμβάνονται από τα κράτη μέλη ή από άλλες πηγές, είτε ανώνυμες είτε ταυτοποιημένες, όταν αυτό είναι αναγκαίο για τη διαφύλαξη της εθνικής ασφάλειας, της δημόσιας ασφάλειας ή της άμυνας των κρατών μελών, όπως αναφέρεται στο άρθρο 25 παράγραφος 1 στοιχείο α) του κανονισμού (ΕΕ) 2018/1725 ή για τη διαφύλαξη της εσωτερικής ασφάλειας των θεσμικών οργάνων και των οργανισμών της Ένωσης, όπως αναφέρεται στο άρθρο 25 παράγραφος 1 στοιχείο δ) του ίδιου κανονισμού. Η εσωτερική ασφάλεια των θεσμικών οργάνων και των οργανισμών της Ένωσης μπορεί να τίθεται σε κίνδυνο ιδίως στις περιπτώσεις εκείνες των άμεσων ξένων επενδύσεων, οι οποίες ενδέχεται να επηρεάσουν έργα ή προγράμματα ενωσιακού ενδιαφέροντος για λόγους ασφάλειας ή δημόσιας τάξης.
                  
               
                     (12)
                  
                  
                     Η Επιτροπή ενδέχεται επίσης να χρειαστεί να περιορίσει την παροχή πληροφοριών στα υποκείμενα των δεδομένων, καθώς και την εφαρμογή άλλων δικαιωμάτων των υποκειμένων των δεδομένων όσον αφορά τα δεδομένα προσωπικού χαρακτήρα που λαμβάνονται από τα κράτη μέλη, τρίτες χώρες ή διεθνείς οργανισμούς, με σκοπό τη συνεργασία με τα κράτη μέλη, τις εν λόγω χώρες ή οργανισμούς και, συνεπώς, τη διασφάλιση σημαντικού στόχου γενικού δημόσιου συμφέροντος της Ένωσης, όπως αναφέρεται στο άρθρο 25 παράγραφος 1 στοιχείο γ) του κανονισμού (ΕΕ) 2018/1725. Ωστόσο, σε ορισμένες περιπτώσεις, το συμφέρον ή τα θεμελιώδη δικαιώματα του υποκειμένου των δεδομένων είναι δυνατόν να υπερισχύουν του συμφέροντος διεθνούς συνεργασίας.
                  
               
                     (13)
                  
                  
                     Ομοίως, όταν είναι αναγκαίο για την παρακολούθηση, την επιθεώρηση ή την κανονιστική λειτουργία που συνδέεται με την άσκηση δημόσιας εξουσίας της Επιτροπής κατά την εκτέλεση των καθηκόντων της στο πλαίσιο του μηχανισμού συνεργασίας που θεσπίστηκε με τον κανονισμό (ΕΕ) 2019/452, η Επιτροπή ίσως χρειαστεί να περιορίσει την παροχή πληροφοριών στα υποκείμενα των δεδομένων, καθώς και την εφαρμογή άλλων δικαιωμάτων, όπως αναφέρεται στο άρθρο 25 παράγραφος 1 στοιχείο ζ) του κανονισμού (ΕΕ) 2018/1725.
                  
               
                     (14)
                  
                  
                     Επιπλέον, η Επιτροπή ενδέχεται να χρειαστεί να περιορίσει την παροχή πληροφοριών στα υποκείμενα των δεδομένων και την εφαρμογή άλλων δικαιωμάτων των υποκειμένων των δεδομένων όσον αφορά τα δεδομένα προσωπικού χαρακτήρα που λαμβάνει από ανώνυμες ή ταυτοποιημένες πηγές, όπως πληροφοριοδότες, των οποίων τα δικαιώματα και οι ελευθερίες πρέπει να προστατευτούν, σύμφωνα με το άρθρο 25 παράγραφος 1 στοιχείο η) του κανονισμού (ΕΕ) 2018/1725.
                  
               
                     (15)
                  
                  
                     Ως εκ τούτου, η Επιτροπή έχει καθορίσει τους λόγους που παρατίθενται στο άρθρο 25 παράγραφος 1 στοιχεία α), γ), δ), ζ) και η) του κανονισμού (ΕΕ) 2018/1725 ως λόγους περιορισμών οι οποίοι ενδέχεται να είναι απαραίτητο να εφαρμόζονται σε πράξεις επεξεργασίας δεδομένων που διενεργούνται στο πλαίσιο των αναλύσεων και διαδικασιών της Επιτροπής όσον αφορά τον έλεγχο των άμεσων ξένων επενδύσεων ή τον μηχανισμό συνεργασίας που θεσπίστηκε με τον κανονισμό (ΕΕ) 2019/452.
                  
               
                     (16)
                  
                  
                     Κάθε περιορισμός που εφαρμόζεται βάσει της παρούσας απόφασης θα πρέπει να είναι αναγκαίος και αναλογικός λαμβανομένων υπόψη των κινδύνων για τα δικαιώματα και τις ελευθερίες των υποκειμένων των δεδομένων.
                  
               
                     (17)
                  
                  
                     Η Επιτροπή θα πρέπει να χειρίζεται όλους τους περιορισμούς με διαφανή τρόπο και να καταχωρίζει κάθε εφαρμογή τους στο αντίστοιχο σύστημα καταγραφής.
                  
               
                     (18)
                  
                  
                     Η Επιτροπή επεξεργάζεται δεδομένα προσωπικού χαρακτήρα βάσει του κανονισμού (ΕΕ) 2019/452 από κοινού με τις αρμόδιες αρχές των κρατών μελών. Η αξιολόγηση και οι διαδικασίες της Επιτροπής σε σχέση με τον έλεγχο των άμεσων ξένων επενδύσεων ή τον μηχανισμό συνεργασίας πραγματοποιούνται μέσω διάφορων υπηρεσιών, αλλά την πρωταρχική ευθύνη για τον συντονισμό έχει η αρμόδια για το εμπόριο γενική διεύθυνση.
                  
               
                     (19)
                  
                  
                     Σύμφωνα με το άρθρο 25 παράγραφος 8 του κανονισμού (ΕΕ) 2018/1725, οι υπεύθυνοι επεξεργασίας μπορεί να αναβάλλουν, να παραλείπουν ή να απαγορεύουν την ενημέρωση του υποκειμένου των δεδομένων σχετικά με τους λόγους που αιτιολογούν την εφαρμογή περιορισμού, εφόσον η εν λόγω ενημέρωση στερεί από τον περιορισμό την ισχύ του. Αυτό ισχύει ιδίως στην περίπτωση των περιορισμών που προβλέπονται στα άρθρα 16 και 35 του εν λόγω κανονισμού.
                  
               
                     (20)
                  
                  
                     Η Επιτροπή θα πρέπει να επανεξετάζει σε τακτική βάση τους περιορισμούς που επιβάλλονται προκειμένου να διασφαλίζει ότι τα δικαιώματα των υποκειμένων των δεδομένων να ενημερώνονται σύμφωνα με τα άρθρα 16 και 35 του κανονισμού (ΕΕ) 2018/1725 περιορίζονται μόνον στον βαθμό που οι εν λόγω περιορισμοί είναι αναγκαίοι για να μπορεί η Επιτροπή να διεξάγει αναλύσεις και διαδικασίες όσον αφορά τον έλεγχο των άμεσων ξένων επενδύσεων ή τον μηχανισμό συνεργασίας.
                  
               
                     (21)
                  
                  
                     Όταν περιορίζονται άλλα δικαιώματα των υποκειμένων των δεδομένων, ο υπεύθυνος επεξεργασίας θα πρέπει να αξιολογεί κατά περίπτωση κατά πόσον η κοινοποίηση του περιορισμού θα μπορούσε να υπονομεύσει τον σκοπό του.
                  
               
                     (22)
                  
                  
                     Ο υπεύθυνος προστασίας δεδομένων της Επιτροπής θα πρέπει να διενεργεί ανεξάρτητο έλεγχο της εφαρμογής περιορισμών προκειμένου να διασφαλίζεται η συμμόρφωση με την παρούσα απόφαση.
                  
               
                     (23)
                  
                  
                     Για να δοθεί η δυνατότητα στην Επιτροπή να περιορίσει αμέσως την εφαρμογή ορισμένων δικαιωμάτων και υποχρεώσεων σύμφωνα με το άρθρο 25 του κανονισμού (ΕΕ) 2018/1725 και να μην θέσει σε κίνδυνο τις αναλύσεις και τις διαδικασίες που συνδέονται με τον έλεγχο των άμεσων ξένων επενδύσεων ή τον μηχανισμό συνεργασίας που θεσπίστηκε με τον κανονισμό (ΕΕ) 2019/452, η παρούσα απόφαση θα πρέπει να αρχίσει να ισχύει την τρίτη ημέρα από τη δημοσίευσή της στην Επίσημη Εφημερίδα της της Ευρωπαϊκής Ένωσης.
                  
               
                     (24)
                  
                  
                     Ζητήθηκε η γνώμη του Ευρωπαίου Επόπτη Προστασίας Δεδομένων, ο οποίος γνωμοδότησε στις 29 Ιουλίου 2020,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αντικείμενο και πεδίο εφαρμογής
            
               1.   Η παρούσα απόφαση θεσπίζει τους κανόνες που πρέπει να ακολουθεί η Επιτροπή κατά την ενημέρωση των υποκειμένων των δεδομένων σχετικά με την επεξεργασία των δεδομένων τους προσωπικού χαρακτήρα σύμφωνα με τα άρθρα 14, 15 και 16 του κανονισμού (ΕΕ) 2018/1725, στο πλαίσιο του μηχανισμού συνεργασίας που θεσπίστηκε με τον κανονισμό (ΕΕ) 2019/452.
               Επιπλέον, καθορίζει τις προϋποθέσεις υπό τις οποίες η Επιτροπή μπορεί να περιορίζει την εφαρμογή των άρθρων 4, 14 έως 17, 19, 20 και 35 του κανονισμού (ΕΕ) 2018/1725, σύμφωνα με το άρθρο 25 παράγραφος 1 στοιχεία α), γ), δ), ζ) και η) του ίδιου κανονισμού, στο πλαίσιο του εν λόγω μηχανισμού συνεργασίας.
            
            
               2.   Η παρούσα απόφαση εφαρμόζεται στην επεξεργασία δεδομένων προσωπικού χαρακτήρα από την Επιτροπή για τους σκοπούς ή σε σχέση με τις δραστηριότητες που διεξάγονται για την εκπλήρωση των καθηκόντων της Επιτροπής σύμφωνα με τον κανονισμό (ΕΕ) 2019/452.
            
         
         
            Άρθρο 2
            Εφαρμοστέες εξαιρέσεις και περιορισμοί
            
               1.   Η Επιτροπή, κατά την άσκηση των καθηκόντων της όσον αφορά τα δικαιώματα των υποκειμένων των δεδομένων βάσει του κανονισμού (ΕΕ) 2018/1725, εξετάζει κατά πόσον έχει εφαρμογή οποιαδήποτε εξαίρεση που ορίζεται στον εν λόγω κανονισμό.
            
            
               2.   Με την επιφύλαξη των διατάξεων άρθρων 3 έως 7 της παρούσας απόφασης, όταν η άσκηση των δικαιωμάτων και των υποχρεώσεων που προβλέπονται στα άρθρα 14 έως 17, 19, 20 και 35 του κανονισμού (ΕΕ) 2018/1725 όσον αφορά τα δεδομένα προσωπικού χαρακτήρα που επεξεργάζεται η Επιτροπή θα έθετε σε κίνδυνο τον σκοπό των αναλύσεων και των διαδικασιών της Επιτροπής όσον αφορά τον έλεγχο των άμεσων ξένων επενδύσεων ή τον μηχανισμό συνεργασίας σύμφωνα με τον κανονισμό (ΕΕ) 2019/452, μεταξύ άλλων μέσω της αποκάλυψης των εργαλείων και των μεθόδων της, ή θα επηρέαζε δυσμενώς τα δικαιώματα και τις ελευθερίες άλλων υποκειμένων των δεδομένων, η Επιτροπή δύναται να περιορίζει την εφαρμογή:
               
                           α)
                        
                        
                           των άρθρων 14 έως 17, 19, 20 και 35 του κανονισμού (ΕΕ) 2018/1725· και
                        
                     
                           β)
                        
                        
                           της αρχής της διαφάνειας που προβλέπεται στο άρθρο 4 παράγραφος 1 στοιχείο α) του εν λόγω κανονισμού, στον βαθμό που οι διατάξεις του αντιστοιχούν στα δικαιώματα και τις υποχρεώσεις που προβλέπονται στα άρθρα 14 έως 17, 19, 20 και 35 του κανονισμού (ΕΕ) 2018/1725.
                        
                     
            
               3.   Με την επιφύλαξη των διατάξεων των άρθρων 3 έως 7, η Επιτροπή δύναται να περιορίζει τα δικαιώματα και τις υποχρεώσεις που αναφέρονται στην παράγραφο 2 του παρόντος άρθρου:
               
                           α)
                        
                        
                           όταν η άσκηση των εν λόγω δικαιωμάτων και υποχρεώσεων όσον αφορά τα δεδομένα προσωπικού χαρακτήρα που λαμβάνονται από άλλα θεσμικά και λοιπά όργανα και οργανισμούς της Ένωσης θα μπορούσε να περιοριστεί από τα εν λόγω άλλα θεσμικά και λοιπά όργανα και οργανισμούς της Ένωσης δυνάμει των νομικών πράξεων που αναφέρονται στο άρθρο 25 του κανονισμού (ΕΕ) 2018/1725 ή σύμφωνα με το κεφάλαιο IX του εν λόγω κανονισμού· ή σύμφωνα με τον κανονισμό (ΕΕ) 2016/794 του Ευρωπαϊκού Κοινοβουλίου και του Συμβουλίου (4) ή με τον κανονισμό (ΕΕ) 2017/1939 του Συμβουλίου (5)·
                        
                     
                           β)
                        
                        
                           όταν η άσκηση των εν λόγω δικαιωμάτων και υποχρεώσεων όσον αφορά τα δεδομένα προσωπικού χαρακτήρα που λαμβάνονται από αρμόδια αρχή κράτους μέλους θα μπορούσε να περιοριστεί από αρμόδιες αρχές του εν λόγω κράτους μέλους δυνάμει των πράξεων που αναφέρονται στο άρθρο 23 του κανονισμού (ΕΕ) 2016/679 του Ευρωπαϊκού Κοινοβουλίου και του Συμβουλίου (6) ή βάσει εθνικών μέτρων για τη μεταφορά του άρθρου 13 παράγραφος 3, του άρθρου 15 παράγραφος 3 ή του άρθρου 16 παράγραφος 3 της οδηγίας (ΕΕ) 2016/680 του Ευρωπαϊκού Κοινοβουλίου και του Συμβουλίου (7) στο εθνικό δίκαιο·
                        
                     
                           γ)
                        
                        
                           όταν η άσκηση των εν λόγω δικαιωμάτων και υποχρεώσεων θα έθετε σε κίνδυνο σε κίνδυνο τη συνεργασία της Επιτροπής με τρίτες χώρες ή διεθνείς οργανισμούς όσον αφορά τον έλεγχο των άμεσων ξένων επενδύσεων.
                        
                     Πριν από την εφαρμογή περιορισμών στις περιπτώσεις που αναφέρονται στο πρώτο εδάφιο στοιχεία α) και β), η Επιτροπή διαβουλεύεται με τα σχετικά θεσμικά και λοιπά όργανα και οργανισμούς της Ένωσης ή τις αρμόδιες αρχές των κρατών μελών, εκτός εάν είναι σαφές στην Επιτροπή ότι η εφαρμογή περιορισμού προβλέπεται σε μία από τις πράξεις που αναφέρονται στα εν λόγω στοιχεία.
               Η διάταξη του πρώτου εδαφίου στοιχείο γ) δεν εφαρμόζεται όταν τα συμφέροντα ή τα θεμελιώδη δικαιώματα και οι ελευθερίες του υποκειμένου των δεδομένων υπερισχύουν του συμφέροντος της Επιτροπής να συνεργαστεί με τρίτες χώρες ή διεθνείς οργανισμούς
            
            
               4.   Οι διατάξεις των παραγράφων 1, 2 και 3 εφαρμόζονται με την επιφύλαξη:
               
                           α)
                        
                        
                           της εφαρμογής άλλων αποφάσεων της Επιτροπής για τη θέσπιση εσωτερικών κανόνων σχετικά με την παροχή πληροφοριών στα υποκείμενα των δεδομένων και με τους περιορισμούς ορισμένων δικαιωμάτων δυνάμει του άρθρου 25 του κανονισμού (ΕΕ) 2018/1725·
                        
                     
                           β)
                        
                        
                           της διάταξης του άρθρου 23 του εσωτερικού κανονισμού της Επιτροπής (8).
                        
                     
            
               5.   Κάθε περιορισμός των δικαιωμάτων και των υποχρεώσεων που αναφέρονται στην παράγραφο 2 είναι αναγκαίος και αναλογικός λαμβανομένων υπόψη των κινδύνων για τα δικαιώματα και τις ελευθερίες των υποκειμένων των δεδομένων.
            
         
         
            Άρθρο 3
            Παροχή πληροφοριών στα υποκείμενα των δεδομένων
            
               1.   Η Επιτροπή δημοσιεύει στον δικτυακό τόπο της ανακοινώσεις περί προστασίας δεδομένων με τις οποίες ενημερώνει όλα τα υποκείμενα των δεδομένων σχετικά με τις δραστηριότητές της που περιλαμβάνουν την επεξεργασία δεδομένων προσωπικού χαρακτήρα που τα αφορούν για τους σκοπούς αναλύσεων και διαδικασιών όσον αφορά τον έλεγχο των άμεσων ξένων επενδύσεων ή τον μηχανισμό συνεργασίας βάσει του κανονισμού (ΕΕ) 2019/452. Η Επιτροπή διασφαλίζει ότι τα υποκείμενα των δεδομένων ενημερώνονται ατομικά, στην κατάλληλη μορφή, όταν αυτό είναι εφικτό χωρίς να τίθεται σε κίνδυνο η λειτουργία του μηχανισμού συνεργασίας.
            
            
               2.   Όταν η Επιτροπή περιορίζει, πλήρως ή εν μέρει, την παροχή πληροφοριών στα υποκείμενα των δεδομένων των οποίων τα δεδομένα υποβάλλονται σε επεξεργασία για σκοπούς αναλύσεων και διαδικασιών όσον αφορά τον έλεγχο των άμεσων ξένων επενδύσεων ή τον μηχανισμό συνεργασίας βάσει του κανονισμού (ΕΕ) 2019/452, καταγράφει και καταχωρίζει τους λόγους του περιορισμού σύμφωνα με το άρθρο 6 της παρούσας απόφασης.
            
         
         
            Άρθρο 4
            Δικαίωμα πρόσβασης του υποκειμένου των δεδομένων, δικαίωμα διαγραφής και δικαίωμα περιορισμού της επεξεργασίας
            
               1.   Όταν η Επιτροπή περιορίζει, πλήρως ή εν μέρει, το δικαίωμα πρόσβασης των υποκειμένων των δεδομένων σε δεδομένα προσωπικού χαρακτήρα που τα αφορούν, το δικαίωμα διαγραφής ή το δικαίωμα περιορισμού της επεξεργασίας όπως αναφέρονται αντίστοιχα στα άρθρα 17, 19 και 20 του κανονισμού (ΕΕ) 2018/1725, ενημερώνει το ενδιαφερόμενο υποκείμενο των δεδομένων, στην απάντησή της στο αίτημα πρόσβασης, διαγραφής ή περιορισμού της επεξεργασίας,
               
                           α)
                        
                        
                           σχετικά με τον εφαρμοζόμενο περιορισμό και τους κύριους λόγους αυτού του περιορισμού· και
                        
                     
                           β)
                        
                        
                           σχετικά με τη δυνατότητά του να υποβάλει καταγγελία στον Ευρωπαίο Επόπτη Προστασίας Δεδομένων ή να ασκήσει δικαστική προσφυγή στο Δικαστήριο της Ευρωπαϊκής Ένωσης.
                        
                     
            
               2.   Η παροχή πληροφοριών σχετικά με τους λόγους του περιορισμού που αναφέρεται στην παράγραφο 1 μπορεί να αναβληθεί, να παραλειφθεί ή να απορριφθεί για όσο χρονικό διάστημα θα υπονόμευε τον σκοπό του περιορισμού.
            
            
               3.   Η Επιτροπή καταγράφει και καταχωρίζει τους λόγους του περιορισμού σύμφωνα με το άρθρο 6.
            
            
               4.   Όταν το δικαίωμα πρόσβασης περιορίζεται πλήρως ή εν μέρει, το υποκείμενο των δεδομένων δύναται να ασκήσει το δικαίωμά του για πρόσβαση στα δεδομένα μέσω του Ευρωπαίου Επόπτη Προστασίας Δεδομένων, σύμφωνα με το άρθρο 25 παράγραφοι 6, 7 και 8 του κανονισμού (ΕΕ) 2018/1725.
            
         
         
            Άρθρο 5
            Ανακοίνωση παραβιάσεων δεδομένων προσωπικού χαρακτήρα στα υποκείμενα των δεδομένων
            Όταν η Επιτροπή περιορίζει την ανακοίνωση παραβίασης δεδομένων προσωπικού χαρακτήρα στο υποκείμενο των δεδομένων, όπως προβλέπεται στο άρθρο 35 του κανονισμού (ΕΕ) 2018/1725, καταγράφει και καταχωρίζει τους λόγους του περιορισμού σύμφωνα με το άρθρο 6 της παρούσας απόφασης.
         
         
            Άρθρο 6
            Καταγραφή και καταχώριση περιορισμών
            
               1.   Η Επιτροπή καταγράφει τους λόγους οποιουδήποτε περιορισμού που εφαρμόζεται σύμφωνα με την παρούσα απόφαση, συμπεριλαμβανομένης εκτίμησης της αναγκαιότητας και της αναλογικότητας του περιορισμού, λαμβανομένων υπόψη των σχετικών στοιχείων που προβλέπονται στο άρθρο 25 παράγραφος 2 του κανονισμού (ΕΕ) 2018/1725.
            
            
               2.   Στο αρχείο καταγραφής αναφέρεται ο τρόπος με τον οποίο η άσκηση δικαιώματος από το υποκείμενο των δεδομένων θα έθετε σε κίνδυνο τον σκοπό των αναλύσεων και των διαδικασιών της Επιτροπής όσον αφορά τον έλεγχο των άμεσων ξένων επενδύσεων ή τον μηχανισμό συνεργασίας βάσει του κανονισμού (ΕΕ) 2019/452 ή τον σκοπό των περιορισμών που εφαρμόζονται σύμφωνα με το άρθρο 2 παράγραφος 2 ή με το άρθρο 3 της παρούσας απόφασης, ή θα επηρέαζε δυσμενώς τα δικαιώματα και τις ελευθερίες άλλων υποκειμένων των δεδομένων.
            
            
               3.   Το αρχείο καταγραφής και, κατά περίπτωση, τα έγγραφα που περιέχουν υποκείμενα πραγματικά και νομικά στοιχεία καταχωρίζονται. Τα ανωτέρω τίθενται, κατόπιν αιτήματος, στη διάθεση του Ευρωπαίου Επόπτη Προστασίας Δεδομένων.
            
         
         
            Άρθρο 7
            Διάρκεια των περιορισμών
            
               1.   Οι περιορισμοί που αναφέρονται στα άρθρα 3, 4 και 5 εξακολουθούν να εφαρμόζονται για όσο χρονικό διάστημα εξακολουθούν να συντρέχουν οι λόγοι που τους αιτιολογούν.
            
            
               2.   Όταν δεν συντρέχουν πλέον οι λόγοι περιορισμού που αναφέρονται στο άρθρο 3 ή στο άρθρο 5, η Επιτροπή αίρει τον περιορισμό και ενημερώνει το υποκείμενο των δεδομένων σχετικά με τους κύριους λόγους του περιορισμού.
               Παράλληλα, η Επιτροπή ενημερώνει το υποκείμενο των δεδομένων σχετικά με τη δυνατότητά του να υποβάλει ανά πάσα στιγμή καταγγελία στον Ευρωπαίο Επόπτη Προστασίας Δεδομένων ή να ασκήσει δικαστική προσφυγή στο Δικαστήριο της Ευρωπαϊκής Ένωσης.
            
            
               3.   Η Επιτροπή επανεξετάζει την εφαρμογή των περιορισμών που αναφέρονται στα άρθρα 3 και 5 ένα έτος μετά την έγκρισή τους και κατά την ολοκλήρωση των σχετικών αναλύσεων και διαδικασιών που διεξάγει η Επιτροπή όσον αφορά τον έλεγχο των άμεσων ξένων επενδύσεων ή τον μηχανισμό συνεργασίας βάσει του κανονισμού (ΕΕ) 2019/452. Στη συνέχεια, η Επιτροπή παρακολουθεί την ανάγκη διατήρησης οποιουδήποτε περιορισμού. Η επανεξέταση περιλαμβάνει εκτίμηση της αναγκαιότητας και της αναλογικότητας του περιορισμού, λαμβανομένων υπόψη των σχετικών στοιχείων που προβλέπονται στο άρθρο 25 παράγραφος 2 του κανονισμού (ΕΕ) 2018/1725.
            
         
         
            Άρθρο 8
            Επανεξέταση από τον υπεύθυνο προστασίας δεδομένων της Επιτροπής
            
               1.   Ο υπεύθυνος προστασίας δεδομένων της Επιτροπής ενημερώνεται χωρίς αδικαιολόγητη καθυστέρηση κάθε φορά που περιορίζονται τα δικαιώματα των υποκειμένων των δεδομένων σύμφωνα με την παρούσα απόφαση. Κατόπιν αιτήματος, παρέχεται στον υπεύθυνο προστασίας δεδομένων πρόσβαση στο αρχείο καταγραφής και σε οποιαδήποτε έγγραφα τα οποία περιλαμβάνουν υποκείμενα πραγματικά και νομικά στοιχεία.
            
            
               2.   Ο υπεύθυνος προστασίας δεδομένων μπορεί να ζητήσει επανεξέταση του περιορισμού. Ο υπεύθυνος προστασίας δεδομένων ενημερώνεται σχετικά με το αποτέλεσμα της επανεξέτασης που έχει ζητήσει.
            
            
               3.   Η Επιτροπή τεκμηριώνει τη συμμετοχή του υπευθύνου προστασίας δεδομένων σε κάθε περίπτωση περιορισμού της εφαρμογής των δικαιωμάτων και των υποχρεώσεων που αναφέρονται στο άρθρο 2 παράγραφος 2.
            
         
         
            Άρθρο 9
            Έναρξη ισχύος
            Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 15 Οκτωβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  Κανονισμός (ΕΕ) 2019/452 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για τη θέσπιση πλαισίου για τον έλεγχο των άμεσων ξένων επενδύσεων στην Ένωση (ΕΕ L 79 I της 21.3.2019, σ. 1).
         
            (2)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (3)  Η διατήρηση των φακέλων από την Επιτροπή διέπεται από τον κοινό κατάλογο διατήρησης φακέλων σε επίπεδο Επιτροπής (SEC (2019) 900). Η περίοδος διατήρησης θα καθορίζεται στα αρχεία προστασίας δεδομένων για τη συγκεκριμένη επεξεργασία.
         
            (4)  Κανονισμός (ΕΕ) 2016/794 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και την αντικατάσταση και κατάργηση των αποφάσεων του Συμβουλίου 2009/371/ΔΕΥ, 2009/934/ΔΕΥ, 2009/935/ΔΕΥ, 2009/936/ΔΕΥ και 2009/968/ΔΕΥ (ΕΕ L 135 της 24.5.2016, σ. 53).
         
            (5)  Κανονισμός (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (ΕΕ L 283 της 31.10.2017, σ. 1).
         
            (6)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).
         
            (7)  Οδηγία (ΕΕ) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαισίου 2008/977/ΔΕΥ του Συμβουλίου (ΕΕ L 119 της 4.5.2016, σ. 89).
         
            (8)  C(2000) 3614 (ΕΕ L 308 της 8.12.2000, σ. 26).